تشيواوا (سلالة د لكلب)

تشيواوا (ب لكتابة اللاتينية: Chihuahua)، (ب الصبليونية: تشيواوينيو) هي سلالة ميكسيكية ديال كلاب الزينة. تسمات على قبل لويلاية لميكسيكية تشيواوا، و كاتعتابر وحدة من اصغر السلالات د لكلاب. التشيواوا كاتربى ف لعادة كا حيوان د لوناسة، الرفقة، ولا د الشوو. التاريخ د السلالة. ف كتابو، تاريخ ملون ديال التشيواوا، ويليام ميلر كتب، "حنا عارفين بلي شعب الطولطيك د لميكسيك ربى واحد لكلب صغير معروف ب سمية طيتشيتشي، لي كانت عندو كسدة دوهنية و ودنين كبار بحال د التشيواوا. منين لازطيك خداو السلطة، لاليبّا د لموجتاماع ملكو هاد لكلاب الصغار. هاد لكلاب كانو كتر من غير حيوان د لوناسة. هاد لكلب كايتعتاقد بلي تجاوجو معا كلب التشولوتسكينتلي، السلالة لميكسيكية لي بلا زغب باش ينتجو التشيواوا لي كانعرفو ليوم". ملي شدو لازطيك لحكيم ف لقرن ال 11 و سالاو لحكيم د الطولطيك، امنو بلي، يلا منين شي واحد من لاليبة (النوبالا) د لازطيك غايموت، كان ضاروري يدبحو تشيواوا و بعدها يدفنوه ولا يحرقوه معا لكسدة د بنادم. امنو بلي الروح د تشيواوا لميت غاتخدم كا ݣيد ف لعالم د لاخرة ل الروح د النبيل لميت. ف عوام ال 1800، لجمهور ف ميريكان بدا كايهتم ب هاد السلالة، ف عام 1888، جايمس واتسن، كاتب و قاضي، شرا نتوة سميتها مانتسانيطا. اووين ويسطر، كاتب تا هو، امپورطا واحد التشيواوا سميتو كارانسا، لي ولا لكلب لي نتج النسل لمشهور، ميرون و پيرّيطو. ب شكل مفاجئ، اغلب لامپورطات ف هاد لوقت كان زغبهوم طويل، ماشي لمعروفين لي زغبهوم قصير. و شي وحدين امنو بلي لي زغبهوم طويل خرجو من السلالة د لپوميرينيان و لپاپييو. هادشي ماشي بصح، و ف لحقيقة، حتى لي زغبهوم طويل تنويعة حقيقية من التشيواوا. تقريبا، 20 عام موراها، لكلوب لميريكاني كينيل - AKC عتارف ب السلالة ف 1904، معا اول تشيواوا تشجل. ف ضرف عويمات، التشيواوا ولا كايتنافس ف لكلوب و واحد لكلب من هاد السلالة ولا شومپيو. التاريخ الجيني. الديراسات الجينية كاتقتارح بلي لكلاب لاصلية د قارة امريكا دخلو ل لامريكا الشمالية من سيبيريا هادي 10، 000 عام، و من بعد تعزلو جينيا ل 9، 000 عام تقريبا حتى ل لمجية د لوروپيين اللوالا؛ هاد لكلاب لي ما قبل لكونطاكط كانو مخصلين ب يمارات جينية اونيك لي دابا تقريبا مابقاتش. واحد الديراسة مبازية على واحد التستيفة (تتابعية) جينية د جينومات د كلاب قديمة، تنشرات ف 2020، فتارضات بلي لاصول لما قبل-ستيعمارية نجات و بقات كاينة ف جوج د السلالات لميكسيكية، هاد لاصول تقريبا 4٪ عند التشيواوا و 3٪ عند التشولو). لوصف. التشيواوا واصل ف الطول من 13 سونتيميطر ل 20 حتى ل الدرعان، و كايوزن من نص كيلو ل 3. راسو مدور، و ودنيه كبار و قايمين، عينيه مبلݣين، و لكسدة ديالو مجموعة. لفرو (الزغب) ديالو منوع ف اللوان و يقدر يكون يا اماّ قصير و كايلمع ولا طويل و رطب. السلوك و لمجاج. التشيواوا عندو سمعة كا كلب د لحجر، و لايني ف لحقيقة، هو كلب حركي بزاف و يقدر يكون كايجري، يلعب، و ينبح كتر من لي كاينعس. (التعميم على السلالات د لكلاب مبازية على الصح و مقبولة ب شكل عريض، و لاكين شي فراد من لكلاب يقدو يكونو مبدلين ف السلوك على لفراد لخرى من نفس السلالة). التشيواوا كايفضل الرفقة د لاعضاء د لفاميلة نتاعو، يا بنادم يا شي كلب، و ماكايكونش ب شكل عام مرتاح معا لبرانيين. التشيواوا يقدر يكون راسو قاصح معا نباح منتاضم، و بزاف منهوم يقدرو يتحداو لكلاب لي كبر. ف لوقيتة لي لپلوپار د التشيواوات زعايمية، شي وحدين خرين يقدرو يكونو حشوميين ل درجة يوليو عصبيين و منرڤزين. هاد السلالة عاطفية بزاف. غير هو، لقد ديالهوم الصغير يقدر يردهوم صعاب ف الدريساج. هاد لكلب عاوتاني يقدر يكون سلالة مزيانة ل الشراف، مادام لحتياجات د الدريساج ملبية، و لاكين صغير فوق لقياس باش يكون سلالة مزيانة ل الطفال الصغار بزاف، لي يقدو بلا مايدريو يضرو لكلب. هاد السلالة لي على بونت كاتنبح يقدر يكونو كلاب د لالارم ناضيين، ولايني ماعندوش حتى فايدة كا كلب د لحماية. خصو يكون من لمعلوم هاد لستينتاجات، تقليدية و مقبولة ب شكل عريض على السلالة، و السلوك د كل فرد من التشيواوا يقدر يكون مبدل على لاخر.